Santiago, 1909 : avozdevilalba.gal\nA mostra Santiago, 1909. Centenario da Exposición Rexional Galega pódese visitar dende o pasado 10 de setembro no compostelán Pazo de Fonseca. Nela reúnense 44 singulares fotografías pertencentes ao histórico evento que hai xusto cen anos se desenvolveu na capital de Galicia entre os meses de xullo a decembro. Daquela, a mostra acolleu máis de 600 instalacións situadas en 11 espectaculares pavillóns e onde foron expostas dez mil pezas de arqueoloxía, obras de arte e historia.\nA mostra -promovida pola Consellería de Cultura e Turismo, a través da S.A. de Xestión do Plan Xacobeo, en colaboración coa USC, e producida por Alvarellos Editora- divídese en tres apartados temáticos: un dedicado ás arquitecturas e interiores dos pavillóns da sección Contemporánea; outro centrado na sección arqueolóxica; e un terceiro titulado ‘Xentes & Actos’ que mostra a visitantes ilustres máis unha selección das actividades festivas organizadas. Boa parte das imaxes pertencen ao artista coruñés afincado en Compostela Manuel Chicharro (1849-1924).\nA baixa calidade dalgunha delas queda compensada por ese retrato vivo de toda unha época que nos permiten descubrir: uns pavillóns de traza modernista que asombran ao visitante, unha sección arqueolóxica que constituíu o primeiro estudo da riqueza artística de Galicia, e unha altísima participación cidadá e institucional (que contou coa inauguración a cargo do rei Alfonso XIII o 24 de xullo) que engrandeceron un proxecto ambicioso do que, paradoxalmente, nada quedou en pé agás un só edificio.\nOs pavillóns estiveron instalados ao longo do que hoxe é o Campus Sur e dos que se conserva o que se denominou ‘de recreo e artítico’, asinado por Antonio Palacios e que hoxe contén unha gardería na Alameda de Santiago. A grande Exposición Rexional contou daquela coa presenza do rei Alfonso XIII e moitas outras personalidades da época.\nAs fotografías proceden de diversos fondos arquivísticos e hemerográficos: institucións como o Instituto Padre Sarmiento de Estudos Galegos, o Museo do Pobo Galego, a Real Academia Galega ou a Universidade de Santiago; revistas gráficas como Vida Gallega de Vigo ou Nuevo Mundo, de Madrid, e diarios locais como El Eco de Santiago, entre outros. Á parte de achegas privadas.\nA Expo de 1909 marcou época. Era tamén o primeiro Ano Santo do século e polo recinto (instalado ao sudoeste da Alameda e no colexio San Clemente –hoxe, Instituto Rosalía de Castro–) pasaron en cinco meses máis de 53.000 persoas, o dobre da poboación de Santiago naquel intre.


Igadi na Rede / Presenza-Opinión - Pulso político hemisférico no Salvador\nPulso político hemisférico no Salvador\nRoberto Mansilla (A Nosa Terra, 12/03/2009)\nUn goberno esquerdista de Funes (na foto) e o FMLN acercaría a O Salvador cara outros gobernos centroamericanos de esquerda, como Nicaragua e Honduras, e propiciaría un maior radio de acción para o presidente venezolano Hugo Chávez e a súa plataforma de integración continental representada polo ALBA, que podería contar co Salvador como novo membro, xunto aos xa existentes Venezuela, Cuba, Bolivia, Nicaragua, Honduras e Dominica.\nAumentan as expectativas políticas de cara aos comicios presidenciais en O Salvador, a celebrarse o próximo domingo 15 de marzo, especialmente pola posibilidade de vitoria do ex movemento guerrilleiro Fronte Farabundo Martí para a Liberación Nacional (FMLN) e o seu candidato Mauricio Funes. De ser este o resultado, por primeira vez o país centroamericano tería un goberno de esquerda elixido democraticamente.\nA finais de febreiro, a vantaxe de Funes sobre o candidato dereitista Rodrigo Ávila (un ex director de policía agora candidato do partido gobernante ARENA) alcanzou os once puntos, rexistrando unha intención de voto próxima ao 50%. Non obstante, e a medida que avanzaba a polarización da campaña electoral, diversas enquisas amosan unha radiografía máis equitativa entre Funes e Ávila.\nPara acometer o tramo electoral final, o partido ARENA impulsou unha especie de “fronte común” contra o FMLN, contando cun sistema de alianzas con outros partidos de centro e dereita, como o Movemento Social Cristián e a Alianza polo Cambio. Segundo ARENA, esta alianza foi definida para “salvar ao país do comunismo”.\nDe gañar o FMLN modificaríase sensiblemente o panorama político hemisférico. Desde a perspectiva histórica, a vitoria electoral da ex guerrilla salvadoreña afianzaría os cimentos do proceso de paz e reconciliación que permitiu o fin das hostilidades en 1992. Sería tamén probable que o FMLN inicie un proceso de revisión da memoria histórica e accións xudiciais contra determinados altos cargos políticos e militares, aínda impunes da súa responsabilidade en violacións contra os dereitos humanos.\nNon obstante, existen determinadas perspectivas xeopolíticas e económicas que colocan as eleccións presidenciais salvadoreñas no centro da atención. A semana pasada, unha delegación de 50 congresistas do Partido Demócrata premeu ao goberno de Barack Obama para que aprobara unha renegociación dos tratados de libre comercio con países centroamericanos, entre outros.\nTomando en conta a hexemonía electoral de ARENA e a posición pro-estadounidense do actual mandatario salvadoreño Antonio Saca (confirmada ata o punto de ser O Salvador o único país latinoamericano con tropas en Iraq), dende Washington semellan non ocultar a súa preferencia polo candidato deste partido, Rodrigo Ávila. Velaí que un grupo de 140 intelectuais e académicos estadounidenses enviaron unha carta á secretaria de Estado, Hillary Clinton, para esixir o fin deste apoio e da eventual “guerra sucia” que Washington realiza a favor de ARENA na campaña presidencial salvadoreña.\nCun panorama igualmente determinado pola crise económica global e os seus efectos para as economías latinoamericanas, é posible que antes de asumir o próximo goberno salvadoreño exista unha nova etapa de relación comercial con Washington, probablemente con maiores cláusulas proteccionistas para favorecer os mercados e traballadores estadounidenses.\nEste apartado resulta decisivo para O Salvador, economicamente dependente das remesas dos seus traballadores emigrantes en EEUU e atado ás disposicións do TLC con Washington. Paralelamente, o país debe enfrontarse a unha dura realidade social, motivada pola presenza de grupos delincuentes (os mais coñecidos son os Maras), que erosionan todo tipo de políticas sociais.\nAlén do eido económico, un goberno esquerdista de Funes e o FMLN acercaría a este país cara outros gobernos centroamericanos de esquerda, como Nicaragua e Honduras, e propiciaría un maior radio de acción para o presidente venezolano Hugo Chávez e a súa plataforma de integración continental representada polo ALBA, que podería contar co Salvador como novo membro, xunto aos xa existentes Venezuela, Cuba, Bolivia, Nicaragua, Honduras e Dominica.\nSe ben o FMLN advirte dun posible fraude electoral o próximo domingo, o pulso presidencial no Salvador define en gran medida a radiografía política hemisférica, acentuada nos últimos anos coa vitoria de movementos de esquerda críticos coa idea de integración hemisférica impulsada dende Washington. Unha realidade que merecería unha maior atención por parte do presidente Obama.


Novas medidas organizativas no hospital Álvaro Cunqueiro - ValmiñorTV\nInicioGALEGONovas medidas organizativas no hospital Álvaro Cunqueiro\nNo marco do Plan de Continxencia que a Área Sanitaria de Vigo ten deseñado para a atención aos pacientes con patoloxía relacionada co COVID-19, a Xerencia continúa implementando, de xeito progresivo, as medidas establecidas para dar resposta ás necesidades de atención.\nO servizo de Urxencias, un dos sometidos a un maior impacto e presión asistencial, ten experimentado unha significativa reorganización dos seus circuítos, co obxecto de delimitar dúas áreas, unha para pacientes con sospeita de enfermidade respiratoria por COVID-19 e outra área para o resto de patoloxías urxentes.\nNeste contexto, a partires de hoxe, queda delimitada aínda máis a área de Urxencias pediátricas, concentrando esta atención nos espazos ocupados ata hoxe polo servizo de Hospitalización a Domicilio (HADO). Así, esta mañá HADO trasladouse á Area de Docencia (planta 0), e neses espazos liberados por este servizo habilitouse un posto de Admisión de Urxencias pediátricas – propias e independente da de adultos-; un Posto de Triaxe e unha sala de espera para nenos. A porta de acceso exterior é diferente á que víñase utilizando habitualmente para entrar nas Urxencias pediátricas.\nA zoa liberada das Urxencias pediátricas se destina á atención das patoloxías Non respiratorias de adultos, ampliando así o chamado “circuíto de limpo”. Conta cun Posto de Triaxe específico e unha Sala de espera para aqueles pacientes que achéganse a Urxencias por outros motivos diferentes aos relacionados co coronavirus.\nConforme vaian aumentando as necesidades de hospitalización, iranse desenvolvendo novas fases do Plan de Continxencia e novas medidas asistenciais e organizativas.\nNo referido aos profesionais, tal e como tense informado, os pacientes están sendo atendidos polos equipos específicos constituídos a tal fin, os catro Equipos COVID:\nEn canto á realización de Test PCR, continúan operativos 7 equipos de extracción de mostras domiciliarias ademais do dispositivo fixo no Hospital Meixoeiro, o COVID-Auto. A día de hoxe, a área de Vigo leva realizadas 1860 destas probas diagnósticas.\nO xadrecista do Xadrez Mos Brais Otero Nogueira proclamouse por segundo ano consecutivo gañador do IV Torneo de Xadrez Val Miñor, cun pleno de vitorias. A competición celebrouse este pasado fin de semana na sede […]


Plan de continxencia 1. Modificacións nos contidos Non haberá modificación nos contidos. 2. Metodoloxías *Metodoloxías docentes que se manteñen Todas as previstas no plan inicial pero desenvolveranse online. *Metodoloxías docentes que se modifican Todas as previstas no plan inicial pero desenvolveanse online. 3. Mecanismos de atención personalizada ao alumnado Desenvólvense online. 4. Modificacións na avaliación A avaliación continua desenvolverase online. *Observacións de avaliación: Se for posible, o exame final sería presencial. Se non, faríase online. 5. Modificacións da bibliografía ou webgrafía Non haberá modificacións.


Adestradores: I Clínic GDR Comarca de Lugo\nAsociación Xuvenil Sagrado Corazón, coa colaboración de Federación Galega de Baloncesto, promove “I Clínic GDR Comarca de Lugo”, a celebrar o 2 de abril na localidade lucense de Guntín. O Pavillón Municipal de Deportes da indica vila acollerá esta cita formativa orientada a adestradores, cuxo protagonista principal será o adestrador axudante da Selección Española Sénior Masculina, Luis Guil.\nO técnico andaluz compartirá unha tarde cos adestradores galegos que dexesen participar deste “I Clínic GDR Comarca de Lugo”, catalogado como "Evento Formativo Básico FGB" baixo este programa:\n(17:00 h) Ataque por conceptos en categorías de formación.\n(18:30 h) Relación adestrador - xogador.\nInscrición e validación\nRemarcar a posibilidade de validación formativa para todos aqueles alumnos dos cursos de Adestadores FGB, incluídos os de nivel iniciación; que xustifiquen a súa asistencia de xeito presencial a este “I Clínic”.Neste caso, pasarán a sumar no seu haber un total de 6 HORAS de formación persoal complementaria.


You are at:Home»Novas»O Concello axúdache a tramitar a declaración da túa plantación de pataca\nBy San Sadurniño on\t 13 Xaneiro, 2022 Novas, Novas Portada\nCo tempo que temos tan agradable xa hai quen anda preparándose para volver plantar patacas despois de catro anos de prohibición por causa da couza guatemalteca. Porén débese ter moi presente que San Sadurniño está cualificado como territorio “tampón” dentro do plan de contención da praga. Isto quere dicir que podemos poñer pataca na terra, si, pero tamén que temos a obriga de comunicarlle á Consellaría do Medio Rural o sitio en que imos facer a plantación, a superficie total sementada e incluso a variedade elixida. Esa comunicación pode facerse a través da Sede Electrónica da Xunta, acudindo á oficina agraria comarcal de Ferrol (na Praza de España) ou, máis cómodo, pasar polo Concello para cubrir e rexistrar no momento o formulario oficial. A declaración hai que facela despois de plantar, non antes, e quen non saiba como cubrir e presentar o papel, que non se preocupe, no Concello hanlle axudar.\nO formulario que se deberá cubrir pode descargarse desde esta ligazón e despois haberá que presentalo, preferentemente, a través da Sede Electrónica da Xunta. Tamén se pode imprimir e rexistrar presencialmente no Concello para mandarllo directamente a Medio Rural.\nO trámite é ben doado para persoas que estean afeitas a andar con papeleos relacionados cos montes ou coas terras. Pero tamén hai quen non se manexa ben co ordenador nin tampouco cos formularios en papel. Nos últimos días foron varias as persoas que se achegaron ao Concello para preguntar que tiñan que facer para poder plantar patacas e, por esta razón, na oficina do Rexistro Municipal xa están ao tanto para facilitarlles as cousas.\nO primeiro -e obvio- é plantar as patacas e recordar a variedade ou variedades que se botaron. Despois abondará con achegarse ao Concello e cubrir o papel que se encontra no mostrador do Rexistro (o mesmo que hai na ligazón anterior), anotando todos os datos esixidos: nome, enderezo, etc, etc.\nA parte máis complicada pode ser a de cumprimentar os datos da leira coa referencia dos mapas SIXPAC. Se se sabe, perfecto. Se non se sabe non hai que preocuparse, chegará con indicarlle á persoa que nos atenda a situación da finca e xa ela se encargará de entrar no aplicativo e obter a información da xeolocalización e a superficie para incluíla no formulario. Finalmente asinaremos o documento e darémoslle entrada no Rexistro, de maneira que a comunicación quedará tramitada.\nNa nosa zona están declarados como libres da praga os concellos de Cabanas, A Capela, Fene, Ferrol, Neda, Ortigueira, As Pontes e As Somozas. Por outra banda, é zona tampón a totalidade da superficie dos concellos de Cedeira, Cerdido, Mañón, Moeche, Narón, San Sadurniño e Valdoviño. Tamén teñen esta condición as parroquias de Cariño, Feás, Landoi e Sismundi, no concello de Cariño. En toda a volta só a parroquia da Pedra -pertencente tamén a Cariño- continúa coa cualificación de zona infestada na que non se poderá plantar.


Intenso calendario gastronómico no sur de Lugo – EnComún\nCHANTAPAS ATA O 20 DE NOVEMBRO\nChantada ofrece unha alternativa especial para disfrutar das súas tapas ao longo do mes de novembro. De venres a domingo, a partir das 19,00 horas, un total de 15 establecementos chantadinos ofrecerán as súas mellores creacións gastronómicas nunha nova edición do Chantapas. O concurso, que se desenvolverá ata o domingo 20 de novembro, inclúe un percorrido por diversos locais do casco urbano. Bar Mánix, Tropik, Dedebó, A Faragulla, Cafetería Universal, A Viñoteca, Bar Miño, Bar Canizo, Café Cantón, O Agocho, Cervecería Cheers, Bar Centro, O Casino, Café Bar Plaza e Café Bar Parada integran a ruta de sabores do Chantapas 2016. Os clientes que desexen participar na votación á mellor tapa deberán contar cun mínimo de sete selos, e valorar de 1 a 10 cada unha das tapas consumidas nos establecementos visitados. •\nMONFORTE ESTREA O «CHEGAR E ENCHER».\nA delegación sur da APEHL estrea unha nova iniciativa para dinamización a hostelería monfortina. Durante os xoves e venres do mes de novembro, desenvolverase a I Xornada Gastronómica Chegar e Encher, a partir do xoves 10 e ata o venres 25. No marco deste evento, os establecementos adheridos ofertarán unha ración tradicional e unha botella de viño xoven da Denominación de Orixe Ribeira Sacra por 12 euros. Os establecementos adheridos á xornada estarán identificados con un cartel, e contarán con dípticos informativos para coñecer as racións que ofrecen. O obxectivo da delegación sur da APEHL é convertir os xoves e venres en días de tapeo en Monforte, e animar á xente a disfrutar da nosa gastronomía.•\nSARRIA PREPARA UNHA NOVA EDICIÓN DO TAPICHEO.\nA Asociación Gastronómica O Porco Cebado, en colaboración coa Concellería de Turismo de Sarria, organizan unha nova edición do Tapicheo, que se celebrará do 2 ao 8 de decembro en diversos locais da vila xacobea. As bases de participación para os establecementos interesados están publicadas na web www.sarria.es. •


A ASOCIACIÓN DE PERIODISTAS DE SANTIAGO RECUPERARÁ A FIGURA DE VICTORIANO GARCÍA MARTÍ, PROMOTOR DO PRIMEIRO CONGRESO DA PRENSA DE GALICIA CELEBRADO EN COMPOSTELA NO ANO 1921\nCreated: Domingo, 24 Xaneiro 2021 11:14\nSantiago de Compostela, 22.01.2021.-A Xunta Directiva da Asociación de Periodistas de Santiago (APSC/FAPE) aprazou os actos da celebración do Patrón San Francisco de Sales (24 Xaneiro), en virtude da situación pandémica, pero adianta que celebrará unha homenaxe a Victoriano García Martí (A Pobra do Caramiñal, 1881-Santiago, 1966), unha das figuras claves do pensamento europeo na primeira metade do século XX. Alén do seu inxente traballo intelectual (xornalista, escritor, xurista, ensaísta, filósofo e editor), destaca a súa labor como promotor do I Congreso da Prensa de Galicia, no ano 1921, acontecemento do que se cumpre o seu centenario, e que se celebrou no Paraninfo da Universidade compostelana.\nO sobranceiro pobrense exerceu o xornalismo en numerosas publicacións como “El Compostelano”, “El Pueblo Gallego”, “Faro de Vigo”, “La Voz de Galicia”, “El Liberal”, “ABC”, “El Heraldo” o “La Vanguardia”, e ten numerosas libros en castelán dedicados a Galicia como “Una punta de Europa” ou ”Don Severo Carballo. Del alma gallega”, e foi profeta do chamado “turismo literario” valorando a Galicia desde unha perspectiva de difusión internacional. Salienta dicir tamén que Victoriano García Martí foi o editor das obras completas de Rosalía de Castro, en 1944. Defensor da cidade de Santiago de Compostela como capital emblemática, meta turística e berce de europeísmo, sufríu censura e persecución polo seu republicanismo e ideas democráticas. Os franquistas prendéronno e sufriu cadea no penal de Burgos.\nA pesares do ostracismo da súa figura e obra en Galicia e España, a súa valía intelectual é innegable. En Paris foi discípulo de Henri Bergson e Émile Durkheim na Universidade da Sorbona, o que explica os seus posteriores traballos de investigación sociolóxica e filosófica. En Madrid consagrouse como secretario do Ateneo baixo a presidencia de Menéndez Pidal, Conde de Romanones e Ramón Mª del Valle-Inclán, ademais de secretario da Sección de Filosofía en tempos de Ortega y Gasset. Con ést\ne outros destacados pensadores como Miguel de Unamuno ou Manuel Azaña mantivo unha estreita relación persoal. Amigo persoal e coetáneo de Valle Inclán, coincidíu con él en múltiples tertulias e vivencias tanto na Pobra de Caramiñal como en Madrid. Membro da Real Academia Galega, e correspondente da Española, así como doutras prestixiosas institucións, nunca esqueceu o seu vencellamento con Galicia como amosa a sua sinatura no Compromiso de Barrantes (1930) ou a creación da Sociedade de Amigos de Galicia.\nA APSC, seguindo o ciclo de recuperación das figuras egrexias do xornalismo galego, que pasaron a historia pola súa profesionalidade e maxisterio, como fóra do caso de Borobó, Bocelo ou Augusto Assía, levará a cabo a homenaxe a García Martí cando a situación sanitaria o permita.\nOs actos terán lugar en Santiago de Compostela e na Pobra do Caramiñal, e contan co apoio do Concello da súa vila natal e mais da especialista na súa vida e obra, a filóloga e profesora da Universidade de Santiago de Compostela, Arantxa Fuentes Ríos.


LNB NOROESTE… FICHAXE DE RELUMBRÓN… APB FAISE CON AÑÓN – Billarda\nPor fin comeza a moverse o mercado de fichaxes para a temporada 2020-2021. Ademais, esta nova pode conmocionar a LNB NOR, pois trátase dun movemento mestre por parte de APB. O equipo hemorráxico quere encontrar a maneira de acabar co dominio de Campo da Feira. Despois da experiencia dos últimos anos coas fichaxes de Cotelo (2018) e Riveiro (2019), o equipo larachés busca dar o xaque definitivo, debilitando ao rival e ao mesmo tempo reforzando o cadro propio de xogadores.\nAñón ten un talento brutal e en Campo da Feira non podía seguir crecendo, xa que a sombra dos grandes palanadores de FEI era moi grande e caía sobre el, impedindo que o sol lle chegase.\n“Queridos compañeiros, quero comunicarvos que para a vindeira temporada únome aos compañeiros de APB. Grazas por estes 3 anos de bos momentos e grazas polo voso comportamento comigo. Un saúdo. Billarda Sempre”.\nEsta é a mensaxe de despedida de Añón, quen deixa unha fonda pegada no equipo de Paiosaco. Quixemos saber a opinión dos seus novos compañeiros de APB en relación a esta operación. Cotelo non quixo facer declaracións por respecto a FEI e porque igual se lle escapaban varias exclamacións pouco decorosas que poderían ser mal interpretadas. Un santo o bo de Cotelo.\nRiveiro foi máis clásico e afirmou que “todo o que sexa mellorar o equipo benvido sexa, tanto sexa Añon coma outro. Penso que Añón vai facer que o equipo mellore e pegue un salto na clasificación o próximo ano. Un toque de atención para o resto dos equipos, que vaian poñéndose as pilas para o próximo ano! Outra cousa, a ver se Añón ten máis sorte ca min e consegue a equipación oficial antes do inicio da nova temporada”.\nJulio Vilas, na súa liña de sintetizar en poucas palabras grandes pensamentos dixo, “debe ser un agarimo dos meus rapaces”.\nFinalmente, Roi confirmou que aínda pode haber algunha sorpresa máis. Será que andan detrás dos xogadores que rematan contrato, como son Araña con FEI e Landras con FIL?\nDe momento Campo da Feira non emitiu comunicado oficial sobre a pérdida dun dos seus baluartes ofensivos.\nCon algo de retraso APB enviounos tamén a imaxe da presentación de Riveiro. Seica, para que o saldo bancario non se fose a números vermellos tiveron que contabilizar a operación da contratación de Riveiro no exercicio 2020, por iso nos envían agora estas imaxes. Aseguráronnos tamén que Riveiro podía durmir tranquilo, pois a súa equipación está moi cerca de chegar ao seu domicilio. Parece ser que xa se recolleu o algodón nos prados de Vimianzo.\n← ABERTO de BILLARDA de SAN XOAN DE RÍO 14 agosto 2020\nLNB RÍAS BAIXAS última xornada temporada 2019-2020… Xa se sabe o destino de Messi… Bueu →\nVitoria Celeste en Bueu, ARMADIÑA toca o ceo coas súas billardas.\n20 Setembro, 2021 20 Setembro, 2021 Admin 0\n5 Outubro, 2020 Admin 0


Aberta a consulta en liña do Diálogo coa Mocidade\nO Consello da Xuventude de España manterá a consulta en liña até o vindeiro 17 de xaneiro.\nSantiago de Compostela, 11 de xaneiro do 2021. A iniciativa europea “Diálogo coa Mocidade” lanza unha consulta en liña enmarcada dentro do proxecto “Europa para a xuventude. Mocidade para Europa: espazo para a democracia e a participación”, que busca coñecer a opinión da xuventude sobre os diversos aspectos da situación actual deste colectivo dentro da Unión Europea en relación con distintos eidos, tales como o emprego ou a educación.\nPoderán participar na consulta todas aquelas persoas con idades comprendidas entre os 17 e os 30 anos a través da seguinte ligazón, e só até o vindeiro 17 de xaneiro. Os resultados obtidos serán trasladados á Comisión Europea, institución encargada de estudalos e validalos na Youth Conference de Portugal, que terá lugar no ano 2021.\nDIÁLOGO DA UNIÓN EUROPEA COA MOCIDADE\n“Diálogo coa Mocidade” é un proxecto que promove a participación da xuventude europea no desenvolvemento político, social, económico e cultural a través do fomento do debate entre a xuventude e os/as responsables das tomas das decisións en todas as fases deste procedemento: deseño, implementación, seguimento e avaliación das políticas públicas (especialmente aquelas que teñan repercusión na mocidade).\nNa actualidade estase a desenvolver o VIII Ciclo de Diálogo, que pon o foco no fortalecemento da participación democrática e na autonomía da xuventude, así como na creación de espazos concretos para debater as cuestións máis relevantes.


O BNG PREGUNTA POLO PLAN PARADAI E PIDE A RETIRADA DO VALADO DE OBRA DO CAMPO CASTELO - Destacadas - Comarca de Lugo - BNG - Bloque Nacionalista Galego\nBNG de Lugo Centro 18 feb. 2014 - 16:38\nbng do retirada polo pide plan\nLugo, a 18 de febreiro de 2014. A voceira do BNG no concello de Lugo presentou, outra vez máis, unha serie de preguntas ao goberno municipal sobre a obra situada na praza do Campo Castelo. Abraira afirmou que agora que se retirou o guindastre compre o retranqueo do valado de obra para non continuar con esta ocupación do espazo público. As preguntas foron formuladas ante comisión permanente ordinaria de urbanismo, infraestruturas, medio ambiente e zona rural que se celebrará a vindeira semana no concello de Lugo.\nO BNG dirixiuse ao goberno municipal para saber en que situación se atopa neste momento a colocación deste valado de obra en Campo Castelo, a respecto da súa autorización para a ocupación da vía pública, e tamén se o concello vai adoptar medidas para esixir ao promotor o retranqueo deste valado. Para o BNG, en caso de non adoptar medidas a propiedade, o concello debería tomar medidas para evitar a ocupación da vía pública por máis tempo.\nO pasado mes o BNG denunciara a suposta infracción dun promotor pola situación dunha obra iniciada no Campo Castelo. Tras estas denuncias públicas o promotor da obra procedeu á retirada do guindastre mais continúa o valado de obra ocupando a vía pública. A existencia deste valado de obra, dende hai máis dunha década, dificulta a circulación por unha zona tan transitada como esta e produce perxuizos importantes aos locais comerciais da zona.\nO BNG presentou unha batería de preguntas para a vindeira comisión de urbanismo que se celebrará no concello de Lugo sobre o resultado da xuntanza mantida pola comisión de seguimento do Plan Paradai. Para o BNG compre saber a que acordos se chegou, na xuntanza celebrada por esta comisión, e que compromisos adquiriron a Xunta de Galiza e o concello de Lugo. A voceira do BNG no concello, Paz Abraira, manifestou a súa preocupación por saber se a Xunta ten ou non intención de continuar co desenvolvemento das obras pendentes do Plan Paradai e tamén se o goberno municipal considera que se poidan producir máis problemas nas obras.\nPara Paz Abraira é prioritario que avancen as obras pendentes do plan Paradai e denunciou que non hai información clara sobre a data na que van estar rematadas estas obras e tanto PP como PSOE ocultan o resultado da xuntanza da comisión de seguimento. Para o BNG o remate destas obras melloraría considerablemente o estado dos barrios de As Gándaras e Paradai. Abraira asegurou que continúa o culebrón do plan Paradai co PP e PSOE como actores principais que pretenden que os lucenses exerzamos de espectadores pasivos.


Hoxe aprobouse o orzamento 2021 na Cañiza - Comarcas na Rede\nHomeA ParadantaA CañizaHoxe aprobouse o orzamento 2021 na Cañiza\nImaxe da visita do delegado do Goberno de España en Galicia e a subdelegada do Goberno de Pontevedra á Cañiza con motivo das obras de asfaltado da estrada N120 en todo o tramo urbano\nHoxe xoves, 21 de outubro, o pleno do Concello da Cañiza celebrou unha sesión extraordinaria de aprobación inicial do Orzamento de 2021. Un orzamento cunha contía de 5.661.307,87 €. Un exercicio contable que destaca por ser o máis alto da historia do Concello e que supera ao orzamento aprobado no ano 2007, sendo alcalde César Mera, que ascendeu a 4.806.493,54 €, ata este momento o máis alto aprobado por esta administración.\nO Capítulo de Investimentos de 2021 case duplica a inversión de 2020 con 2.068.115,25 € para melloras das infraestruturas e servizos públicos locais. Ademáis, a porcentaxe que terá que asumir o concello, con cargo aos recursos propios, apenas chega ao 1,75%: un total de 36.047,91 €. Importe que ademais está subvencionado nun 98,25% por outras administracións, nas que destaca o Goberno de España e o IDAE, o Instituto de Diversificación e Aforro Enerxético que subvencionou ao Concello da Cañiza con 1.421.379,00 € para a reforma do alumeado público da Cañiza, Oroso, Petán, Couto e Parada. Tamén na anualidade de 2020 o IDAE sunvencionou os traballos de reforma integral do alumeado público de Valeixe, Franqueira e Achas, nesta parroquia a piques de comezar nestes meses.\nA aportación da Deputación Provincial presidida por Carmela Silva subvenciona ao Concello neste 2021 con 395.114,28€ para a execución das porcentaxes non cubertas polo IDAE das reformas do alumeado público, para unha mellora no Parque Central da Cañiza, a reforma dos Vestiarios do Pavillón Carballo do Marco, a adquisición dun brazo desbrozador e a pavimentación de camiños no lugar de Adegas e Tallós en Valeixe.\nPor último a Xunta de Galicia aporta ao Concello 215.574,06 €uros para cubrir a porcentaxe da reforma do Alumeado público do Couto e Parada, para a adquisición dun Videomarcador para o Pavillón da Cañiza e para a pavimentación dos mencionados camiños da Adega e Tallós.\nUn capítulo de investimentos no que o Concello solo terá que aportar o 1,74% dos seus recursos propios para a adquisición de contenedores de recollida de lixo, a parte proporcional de adquisición do videomarcador e do brazo desbrozador así como da pavimentación dos viais de Valeixe. Tamén o Concello asume o pago da cuota 14º da compra dunha parcela no lugar da Igrexa-Oroso (a pagar en 25 anos) e de 4 equipos informáticos para as oficinas xerais. Un total de 36.047,91€.\nUnha operación económica que según declarou o alcalde, Luis Piña, “se logra a pesares da dura situación económica afrontada pola gobernanza”.\nLuis Piña continúa explicando que “neste Exercizo Contable contrasta o reaxuste do gasto co capítulo de investimentos en melloras nos servizos e equipamentos públicos, xa que é o máis alto da historia do Concello, grazas á capacidade de captación de fondos e subvencións sen apenas aporte de recursos propios para executar as obras”.\nA pesares destas circunstancias o Concello aproba uns orzamentos destinados a continuar mellorando e modernizando o equipamento municipal, como é o caso da reforma integral do alumeado público, un dos servizos máis importantes do Concello que reclamaba esta reforma hai tempo non solo polas deficiencias da instalación senón tamén pola eficacia e aforro enerxético que permitirá reducir os gastos en consumo eléctrico e garantir unha mayor seguridade cidadá.\nObras incluídas no Capítulo VI de inversión para este exercicio económico financiados ao 100 %\nReforma do alumeado público A Cañiza 1, cunha inversión de 520.598,49 €, financiadas polo Estado (IDAE) en 416.478,79 e a Deputación de Pontevedra en 104.119,70 €.\nReforma do alumeado público A Cañiza 2, cunha inversión de 499.438,63 €, financiadas polo Estado (IDAE) con 399.550,90€ e a Deputación de Pontevedra en 99.887,73 €.\nReforma do alumeado público de Oroso e de Petán, cunha inversión de 372.225,41 €, financiadas polo Estado (IDAE) con 293.247,75€ e a Deputación de Pontevedra con 78.977,66 €.\nReforma do alumeado público de Couto e de Parada, cunha inversión de 390.126,95 €, financiadas polo Estado (IDAE) con 312.101,56€ e a Xunta de Galicia con 78.025,39 €.\nReforma no Parque Central da Cañiza cunha inversión de 22.109,83 € subvencionada polo Plan Concellos da Deputación.\nReforma dos vestiarios do pavillón da Cañiza, cunha inversión da Deputación de 48.763.70 €.\nInversións nas que o Concello terá que participar con recursos propios\nAdquisicións de contenedores de recollida de lixo cunha inversión de 41.017,35 € e que conta cunha subvención da Xunta de Galicia de 32.978,10 €.\nAdquisición dun Videomarcador para o pavillón da Cañiza cun investimento de 25.800 € e cunha axuda da Xunta por convenio de 20.000 €.\nAdquisición dun brazo desbrozador cun coste de 20.000 € e cunha subvención da Deputación a través do Plan Concellos de 18.000 €.\nPavimentación dos camiños de ADEGAS e TALLÓS en Valeixe cun investimento total de 113.668,39 €. Nesta obra o Concello terá que aportar 5.842,16 € , a Xunta de Galicia 84.570,57 € e a Deputación de Pontevedra 23.255,66 €.\nInversión a conta soamente do propios recursos do Concello\nPago da cuota nº 14 ( de 25) de adquisición de parcela en Igrexa-Oroso por importe de 12.026,50 €.\nEquipación informática e mobiliario para oficinas: 2.340,00 €.\nNeste exercicio económico tamén se dedicou unha importante partida aos servizos sociais, sobre todo á atención dos nosos maiores e ás persoas en situación de exclusión social.\nAplicarase tamén a subida do 0,90 % nos salarios de toda a estructura do Concello, traballadores e equipo de Goberno. Subida aprobada nos «Presupuestos Generales del Estado» e de aplicación para todas as Administracións públicas.\nNovamente, o alcalde recorda a todos os veciños que “estes orzamentos estarán a exposición pública durante un mes ata a aprobación definitiva e posteriormente estarán permanentemente a disposición de todos os cañicenses”.


Voz de Barro. Noticias: A CAMPAÑA DE VERÁN OFERTARÁ ESTE ANO MÁIS DE 1.820 PRAZAS NA PROVINCIA DE PONTEVEDRA, DESTACANDO O CAMPO DE TRABALLO DE COTOBADE\nA CAMPAÑA DE VERÁN OFERTARÁ ESTE ANO MÁIS DE 1.820 PRAZAS NA PROVINCIA DE PONTEVEDRA, DESTACANDO O CAMPO DE TRABALLO DE COTOBADE\n§ O delegado territorial da Xunta en Pontevedra recorda que os mozos e mozas poden optar a diversas actividades: campamentos, oferta concertada e campos de traballo\n§ Por cuarto ano consecutivo, o Goberno galego volve incrementar o número de prazas, nun 3,2 por cento, sendo a programación máis ampla de todo o Estado\n§ Como novidade este ano, incorpóranse as quendas IMPLÍCA-T para maiores de 14 anos que incluirán actividades de educación non formal e voluntariado\n§ O orzamento supera este ano os 2,4 millóns de euros e permitirá a contratación de máis de 900 persoas como monitores e directores de tempo libre\nO delegado territorial da Xunta en Pontevedra, José Manuel Cores Tourís, destacou esta mañá a publicación no DOG de hoxe da campaña de verán, que organiza a Consellería de Traballo e Benestar, e que ofertará este ano 1.820 prazas na provincia de Pontevedra tanto para campamentos, como para oferta concertada e campos de traballo, incorporando, como principal novidade, unha nova programación en campamentos para os maiores de 14 anos.\nSegundo recordou Cores Tourís, a programación inclúe campamentos, oferta concertada, campos de traballo e actividades para maiores de 18 anos. Para poñer en marcha todas estas actividades, o Goberno galego investirá 2,4 millóns de euros, un financiamento que permitirá, ademais, a contratación de máis de 900 persoas como monitores e directores de tempo libre.\n“Por cuarto ano consecutivo, a Xunta incrementa as prazas da campaña de verán, o que nos permite organizar a programación máis importante de todo o Estado”, destacou o delegado territorial, quen recordou que os interesados tamén poderán optar a prazas noutras comunidades autónomas (País Vasco, Castela e León, Estremadura e A Rioxa).\nA duración das quendas, que terán lugar entre xullo e agosto, variará en función da idade dos participantes e das características dos campamentos, e oscilará entre os 8 e os 12 días.\nSerá precisamente neste tipo de actividades onde se incorporará a principal novidade deste ano. Por primeira vez, poranse en marcha os campamentos IMPLÍCA-T para mozos entre 14 e 17 anos. Neles, ademais das tradicionais actividades de ocio e tempo libre, os participantes contarán con outras accións como a participación na conservación de espazos, a colaboración na sensibilización contra os incendios forestais ou dinamización do camiño. Deste xeito, a través da educación non formal que proporcionan o voluntariado e a participación, adquirirán e desenvolverán valores como o compromiso, a responsabilidade, a iniciativa ou o traballo en equipo.\nNa provincia de Pontevedra ofreceranse así 1.260 prazas para campamentos, 380 para oferta concertada e 180 para campos de traballo.\nAsí, en canto as instalacións xuvenís, o campamento de Pontemaril en Forcarei contará con 540 prazas, o das Sinas en Vilanova de Arousa con 480 e o de a Illa de Ons en Bueu con 240.\nO DOG tamén publica hoxe tamén a oferta concertada. A través desta fórmula, Xuventude pon as súas instalacións a disposición de concellos, asociacións xuvenís, grupos informais de mozos e mozas e outros colectivos para que organicen as súas actividades. Neste eido, os tres campamentos xuvenís ofertarán 380 prazas entre o 10 de agosto e o 10 de setembro.\nA programación da campaña de verán inclúe tamén os campos de traballo, cuxa convocatoria estará dispoñible o próximo mes. Esta experiencia de voluntariado e mobilidade contará con máis de 485 prazas en Galicia, das que 180 serán na provincia de Pontevedra, centrados, en concreto, en temas medioambientais: Illas Cíes, Cotobade, Ribadumia e Illa de Cortegada (Vilagarcía).\nNo caso de Cotobade, o campo de traballo Emprendemento Verde no Rural ofrecerá aos mozos e mozas a posta en marcha de tarefas de recuperación e reivindicación, divulgación e concienciación medioambiental.\nAs quendas serán de 10 ou 12 días ao longo do verán e os voluntarios poderán participar en actividades ambientais, etnográfica, sociais, arqueolóxicas ou de fomento do emprendemento. Poderán participar mozos e mozas galegos, residentes noutras comunidades autónomas, procedentes de países estranxeiros, así como voluntarios da Galicia exterior.\nPublicado por Voz de Barro en 20:59\nEtiquetas: nenos, xunta, xuventude


Se agrupamos de tres en tres os catro nucleótidos que hai podendo repetilos obtemos 64 combinacións distintas posibles, que son os 64 codóns do código xenético. Deles, 61 codifican aminoácidos (un deles, AUG, é ademais o codón de inicio) e os tres restantes son codóns de parada (UAA, chamado ocre; UAG, chamado ámbar; UGA, chamado ópalo). A secuencia de codóns determina a secuencia aminoacídica dunha proteína concreta, que terá unha estrutura e unha función específicas.\nO xenoma dun organismo encóntrase no ADN ou, no caso dalgúns virus, no ARN. A porción de xenoma que codifica unha (ou varias) proteínas ou un ARN coñécese como xene. Os xenes que codifican proteínas están compostos por unidades de trinucleótidos chamadas codóns, cada unha das cales codifica un aminoácido. Cada subunidade nucleotídica está formada por un fosfato, unha desoxirribosa e unha das catro posibles bases nitroxenadas. As bases purínicas adenina (A) e guanina (G) son máis grandes e teñen dous aneis aromáticos. As bases pirimidínicas citosina (C) e timina (T) son máis pequenas e só teñen un anel aromático. Na configuración en dobre hélice, dúas cadeas de ADN están unidas entre sí por pontes de hidróxeno nunha asociación coñecida como emparellamento de bases. Ademais, estas pontes sempre se forman entre unha adenina dunha cadea e unha timina da outra e entre unha citosina dunha cadea e unha guanina da outra. Isto quere dicir que o número de residuos A e T será o mesmo nunha dobre hélice e o mesmo pasará co número de residuos de G e C. No ARN, a timina (T) substitúese por uracilo (U), e a desoxirribosa por unha ribosa.\nUnha consecuencia práctica da redundancia é que algúns erros do código xenético só causan unha mutación silenciosa ou un erro que non afectará á proteína porque a súa hidrofilidade ou hidrofobidade se mantén por unha substitución equivalente de aminoácidos; por exemplo, un codón de NUN (N =calquera nucleótido) tende a codificar un aminoácido hidrofóbico. NCN codifica residuos aminoacídicos que son pequenos en canto a tamaño e moderados en canto a hidropatía (non son nin fortemente hidrofílicos nin fortemente hidrofóbicos); NAN codifica un tamaño promedio de residuos hidrofílicos; UNN codifica residuos que non son hidrofílicos. Estas tendencias poden ser resultado dunha relación das aminoacil ARNt sintetases cos codóns herdada dun devanceiro común dos seres vivos.\nNótese que o codón AUG codifica la metionina pero ademais serve de codón de iniciación; o primeiro AUG nun ARNm é a rexión que codifica o sitio onde se inicia a tradución de proteínas.\nO código xenético non é unha asignación aleatoria dos codóns a aminoácidos. Por exemplo, os aminoácidos que comparten a misma vía biosintética tenden a ter a primeira base igual nos seus codóns e aminoácidos con propiedades físicas similares tenden a ter similares codóns.\nExperimentos recentes demostran que algúns aminoácidos teñen afinidade química selectiva polos seus codóns. Isto suxire que o complexo mecanismo actual de tradución do ARNm que implica a acción de ARNt e encimas asociados, pode ser un desenvolvemento posterior e que, ao primeiro, as proteínas se sintetizasen directamente sobre a secuencia de ARN, actuando este como ribocima e catalizando a formación de enlaces peptídicos (tal como ocorre co ARNr de 23S do ribosoma).\n↑ De Pouplana, L.R.; Turner, R.J.; Steer, B.A.; Schimmel, P. (1998). "Genetic code origins: tRNAs older than their synthetases?". Proceedings of the National Academy of Sciences 95 (19): 11295. PMID 9736730. doi:10.1073/pnas.95.19.11295.\nDNA Sequence -> Protein Sequence converter[Ligazón morta]\nNiremberg y Khorana, los hackers del ADN[Ligazón morta], no Museo Virtual Interactivo sobre a Xenética e o ADN.\nTraído desde "https://gl.wikipedia.org/w/index.php?title=Código_xenético&oldid=5020116"\nA última edición desta páxina foi o 23 de decembro de 2018 ás 21:50.


marzo 2014 – CGT Galicia\nNovas mobilizacións dos traballadores e traballadoras do telemarketing na Coruña\n31 de marzo de 2014 autor: Federación Local Obrera A Coruña Categoría: A Coruña, Convocatorias, Sindical\nA Sección Sindicais daÂ CGT da Coruña en Extel e AtentoÂ están a impulsar e traballar en novas mobilizacións e accións de loita dos traballadores e traballadoras do telemarketing.\nTanto Movistar como as súas contratas Extel e Atento, seguen sen atender as xustas reivindicacións dos traballadores e traballadoras que levan realizados xa tres paros dunha hora por quenda no primeiro trimestre do ano. Por iso, os comités de empresa de Extel e Atento na Coruña teñen decidido intensificar a loita e trasladar as nosas protestas máis alá de cada centro de traballo.\nMovistar está dedicando moito esforzo publicitario en vender a imaxe dun traballador sorrinte, próximo e satisfeito do seu traballo para facer énfase nas bondades, calidade e satisfacción dos servizos de atención ao cliente. Pero a realidade laboral é ben distinta: despidos e sancións inxustos e miserables, cambios caprichosos e constantes de horarios; falta de formación, acoso diario, insalubridade e estado deficiente das instalacións, … En xeral, ameazas desprezables co ánimo de sementar o medo que provoque a submisión absoluta: calar e obedecer.\nPor iso, os traballadores de Extel e Atento están convocados o vindeiro 7 de abril, a secundar un paro de dúas horas por quenda, de 11 a 13 e de 18 a 20 horas. Ese día de paros se celebrarán manifestacións, ás 11 e ás 18 horas, que partirán de cada centro de traballo para se xuntar diante da sé central de Telefónica (na rúa do marqués de Amboage, zona Catro Camiños). os compañeiros de Extel e Atento sairemos en manifestación, cada un dende o seu centro de traballo, para xuntarnos en perfecta Fusión diante do edificio de Movistar da rúa Marqués de Amboage (zona Cuatro Caminos. Como xa sucedeu no paro do pasado día 7 de marzo, todos os centros de traballo de Atento e Extel en España están convocados a secundar os paros. O Comité de Empresa de Telefónica na Coruña ten aprobado unha resolución na que amosan o seu apoio solidario aos paros convocados en Atento e Extel.\nPreviamente, os traballadores e traballadoras de estas empresas subcontratadas de Movistar, realizarán concentracións conxuntas en protesta pola situación laboral que están a padecer. Terán lugar diante da tenda de Movistar da praza de Pontevedra, o martes 1 de abril, ás 12:00 horas, e o xoves 3 de abril ás 19:00 horas.\n26 M, Manifestación pola Sanidade Pública\n23 de marzo de 2014 autor: pontevedra Categoría: Pontevedra, Sindical\nA CGT de Pontevedra fai un chamamento a súa afiliación e á toda a poboación pontevedresa para participar na próxima Manifestación en defensa da Sanidade Pública, que terá lugar na nosa cidade, o día 26 de marzo, ás 20:00h, dende o Hospital Provincial, e denunciar a política de privatización, recortes, desinvestimentos e despidos na sanidade.\nA CGT de Galicia estará en Madrid coas Marchas da Dignidade.\n21 de marzo de 2014 autor: cgtgalicia Categoría: Convocatorias, Galicia\nDous centos de compañeiros e compañeiras da CGT de Galicia participarán o vindeiro sábado en Madrid na Manifestación de peche das Marchas da Dignidade 22M. Os militantes confederais, xunto con centos de persoas de diferentes colectivos, partirán na madrugada desde diferentes puntos da xeografía galega en varios trenes, autobuses, coches particulares, … para demostrar a vontade de loita da clase traballadora fronte ao «gravísimo deterioro das condicións de vida do pobo, provocado porque os poderes financieiros e os seus lacaios, os representantes políticos, están destruíndo as conquistas que tanto suor e mesmo sangue custaron«.\nMilleiros de persoas encherán de dignidade e loita as rúas de Madrid nunha grande manifestación que a CGT de Galicia e mailo resto da Confederación Xeral do Traballo (CGT) ten impulsado e na que estará presente.\nMais información no blog da Plataforma Galega pola Marcha da Dignidade: Marchas da Dignidade 22M\n6 de marzo de 2014 autor: Federación Local Obrera A Coruña Categoría: A Coruña, Convocatorias, Sindical\nA xornada de protesta consistirá en paros dunha hora, de 12 a 13 horas e de 19 a 20 horas. Ademais dos centros de Atento e Extel en Coruña, desta vez o paro laboral faise extensivo ao ámbito estatal nestas dúas empresas subcontratadas por Movistar. Durante os paros, os traballadores e traballadoras de Atento na Coruña farán visible a súa protesta diante do centro de traballo escenificando un enterramento simbólico das constantes agresións ás que estamos sometidos por Movistar e as súas contratas. En Extel se realizarán dúas manifestacións (ás 12 e ás 19 horas) polas rúas de Matogrande, partindo da sé da empresa na Coruña. Read More


O Concello de Boiro acondiciona e reorganiza a Biblioteca da Casa da Cultura – O Barbanza\nO Concello de Boiro acondiciona e reorganiza a Biblioteca da Casa da Cultura\nO Concello de Boiro comeza a reorganizar as tarefas na Biblioteca da Casa da Cultura, xa que pretende mellorar o servizo e as comodidades dos usuarios. Por iso, nas últimas semanas levouse a cabo un acondicionamento dos estantes e unha redistribución dos libros para “alcanzar unha maior luminosidade no establecemento”, explicou o Concello engadindo que tamén se reorganizaron as coleccións de libros e os grandes volumes. Desta maneira, os exemplares serán máis doados de atopar.\nTodas as bibliotecas e salas de estudo municipais estarán abertas ao público e contarán cun aforo máximo do 30 %. En concreto, a Biblioteca ca Casa da Cultura de Boiro estará aberta para o préstamo, a devolución de libros e estancia en sala de 10:30 a 13:30 horas e de 16:30 a 20:30 horas.


En 1831, o xeque de Axman aceptou unha subvención do imán de Mascate para unirse ao Sultán bin Saqr de Sharjah contra Sohar, pero logo da derrota do sultán aliouse a Sohar. Na súa ausencia, unha parte dos Bani Yas de Abu Zabi saquearon a cidade de Axman e as súas plantacións. Nunha acción posterior as forzas de Axman 'comete atrevidas depredacións' sobre Sohar e Muscat. Cando pedíronlle reparacións polas accións do seu "suxeito", o Sultán bin Saqr desautorizou calquera autoridade sobre Axman e en 1832 unha forza naval británica foi enviada a Axman para obter reparacións polas incursións nas cidades da Costa Este. Terminado o conflito entre Sharjah, Axman e Dubai por unha banda, e Abu Zabi no outro, Axman (xunto coas outras partes) asinou o Tratado Marítimo de 1835 no seu propio dereito.\nTraído desde "https://gl.wikipedia.org/w/index.php?title=Emirato_de_Axman&oldid=5554048"


Canle RSS | Concello de Ames\nEsta aqui: Inicio » Atención cidadá, información e participación » Comunicación Municipal » Canle RSS\nBenvida/o ao servizo de información RSS do Concello de Ames, que lle permitirá estar informado permanentemente dos avisos, actualidade e axenda municipal a través do seu navegador web ou do seu correo electrónico sen necesidade de conectarse á nosa páxina web. Pode ver abaixo máis información sobre RSS.\nPode subscribirse aos seguintes servizos RSS municipais:\nCanle de Actualidade\nCanle de Axenda\nCanle de Avisos\nPara engadir os RSS do Concello de Ames, debe copiar a ruta do contido que lle interese das anteriores canles e pegala na opción axeitada do navegador ou do xestor de correo electrónico. Para visualizar a información das RSS de xeito amigable no seu navegador, cómprelle instalar un lector de novas RSS. Podes ver abaixo máis información.\nO Concello de Ames resérvase o dereito de suspender este servizo RSS en calquera momento.\nRSS (Really Simple Syndication ou Rich Site Summary) é un formato de texto, baixo o estándar XML 1.0, utilizado para difundir titulares de novas e contidos por Internet dunha forma automática. Os arquivos RSS permiten coñecer as actualizacións dun sitio web dun xeito rápido e sinxelo; mostra un sumario cos contidos e noticias, sen necesidade de entrar no sitio web\nPara isto necesitará ter instalado un programa lector de novas no ordenador ou no navegador.\nComo subscribirse aos RSS no navegador\nSe non o ten xa, instale un programa lector de novas RSS para o navegador, como, por exemplo, Feedbro (para o navegador Firefox) ou Feeder (para Chrome).\nUnha vez estea instalado, aparecellera unha icona á dereita da barra superior do navegador. Prema, e a seguir escolla "engadir nova canle". Será aí onde deba copiar a ruta do servizo RSS ao que desexa subscribirse (véxase arriba: RSS Avisos, RSS Actualidade, RSS Axenda).\nA partir dese momento, a icona actualizarase automaticamente co número de novidades recibidas. Con premer na icona, poderá lelas.\nComo subscribirse aos RSS no xestor de correo electrónico\nPor exemplo, en Thunderbird, Ferramentas-Configuración de Conta-Accións da Conta-Engadir conta de fontes-Blogs e fontes de novas- Xestionar subscricións- Pegar o URL do servizo RSS ao que desexa subscribirse (véxase arriba: RSS Avisos, RSS Actualidade, RSS Axenda).\nA partir dese momento, poderá visualizar as canles RSS a que está subscrita/o, que se actualizará automaticamente co número de novidades recibidas.


Os Maios enchen de corido este domingo a praza da Ferraría de Pontevedra\nel abril 30, 2022 Publicado por hggtonloine\nO Festa dos Maios é unha tradición moi arraigada en Pontevedra, festa que anuncia a chegada da primaveira, o frorecer dos froitos o agromar dos campos. Así, este domingo, 1 de maio, os "Maios" daranse novemente cita ás 11.30 horas no tradicional concurso na praza da Ferraría.\nOs actos comezarán coa ‘Benvida ao Maio’ a cargo da mestra Pilar Lores Torres, para a continuación participar no concurso un total de cinco agrupacións integradas pola Asociación Cultural Deportiva de Campañó, o maio do colexio de Marcón, o maio do San Xulián de Marín, o maio do Marcos da Portela e o maio da AMPA de Campolongo.\nPosteriormente, unha vez celebrado o concurso, o xurado reunirase e valorará as actuacións presentadas. Durante ese intre, o grupo Maravallada amenizará a espera. Cada maio recibirá 150 euros como premio pola súa participación no concurso, agás que o xurado o descualifique por non cumprir os requisitos previstos nas presentes bases. As contías de cada premio, para cada modalidade, varían entre os 350 e os 100 euros.


Mellor fabricante e fábrica de diapositivas grandes | Yilibao\nDiapositiva grande 001\nDiapositiva grande 002\nA diapositiva é moi importante para o crecemento dos nenos. Xogar e aprender é o xeito máis directo de proporcionar boas oportunidades de xogo e ambiente, que lles pode permitir acadar o propósito básico de xogar e aprender na primeira etapa da vida. A través dos xogos, os nenos non só poden exercitar condición física, desenvolver habilidades motoras, aumentar o equilibrio e a coordinación, senón tamén aprender a comunicarse, estimular o potencial e mellorar as habilidades cognitivas e lingüísticas durante as actividades sociais.\nTen en conta "inicial do cliente, primeiro de alta calidade", actuamos estreitamente cos nosos clientes e ofrecémoslles servizos eficientes e especializados de expertos para a fábrica OEM para a alfombra de xogo de escuma de China. A túa consulta será moi ben recibida e gañará todos os beneficios. o desenvolvemento próspero é o que estamos esperando.\nPrezo de fábrica OEM, esperamos poder establecer unha cooperación a longo prazo con todos os clientes. E espero que poidamos mellorar a competitividade e lograr a situación de ganar-gañar xunto cos clientes. Sinceramente, damos a benvida aos clientes de todo o mundo para poñerse en contacto connosco para calquera cousa que precise.\nGozamos dunha moi boa reputación entre os nosos clientes pola nosa excelente calidade de produto, prezo competitivo e o mellor servizo para o desconto por xunto de China Soft Child Kid Play Gym Baby Sleeping Floor Mat. Dámoslle a benvida a compradores, asociacións de empresas e amigos de todas as áreas do entorno. para falarnos e buscar cooperación para obter beneficios mutuos.\nSeguinte: Mat de puzzle EVA


Secuenciado o xenoma do “Home dos Xeos” | Scientia\n← Fleas evolution\nEl test de saliva, eficaz para detectar el VIH. →\nSecuenciado o xenoma do “Home dos Xeos”\nPosted on 02/03/2012\tby Jordan Vila Iglesias\nUn equipo de científicos logrou secuenciar o xenoma completo de Ötzi, o “home do xeo ‘, un home de 5.300 anos.posición xenética para enfermidades cardiovasculares.\nAdemais, a análise de ADN tamén descubriu que era máis parecido os actuais habitantes da Córsega e Sardeña.\nEn 2008, foi posible secuenciar o ADN mitocondrial de Ötzi, pero agora a nova secuencia do xenoma nuclear revelou con moito máis detalle a este personaxe mítico.\nAlbert Zink, que liderou a investigación, explicou que a análise do ADN nuclear representa un grande avance para a percepción dunha das momias naturais máis estudadas pola comunidade científica.\n“Estudiamos o home dos xeos durante 20 anos. Sabemos moitas cousas sobre onde vivía, como morreu, pero moi pouco sobre a súa xenética”, afirma Zink\nA análise de ADN suxire que os seus antepasados probablemente migraron do Oriente Medio, nun momento en que a agricultura estaba espandidose. Os científicos cren que este período de transición para a sociedade agraria poderia explicar a súa intolerancia á lactosa.\n“O que estamos descubrindo é moi emocionante, pero é só o comezo dunha ampla investigacion. Cremos que podemos conseguir moito máis datos”, dixo Zink.\nÖtzi foi descuberto por dous turistas alemáns en 1991 nos Alpes italianos, a poucos metros da fronteira coa Austria. Eles determinaron,que o frio factor que fixo posible a conservación de todos os tecidos do corpo e mesmo os seus órganos internos.\nEstaba completamente vestido, con abrigo e os zapatos de coiro á proba de auga, e tiña o seu gran equipo na man: un hacha de cobre, un coitelo de sílex, un peto chea de frechas, un arco e cogomelos para o uso no caso de enfermidade.\nO seu corpo, momificado polas temperaturas frías das montañas, foi asistido desde entón polos investigadores para coñecer non só como el morreu,senon tamen como era a súa vida.\nSabemos, por exemplo, que media 1,59 metros, pesaba preto de 50 quilos e tiña 46 anos cando morreu despois dunha caída sobre o ombro esquerdo, posiblemente durante unha batalla. Hai tamén evidencias de que morreu lentamente, sangrando ata morrer, pero non sin antes ferir algúns dos seus atacantes coas súas frechas propias, porque atoparon a man manchada de sangue que non era sua.\nFonte do artigo: http://www.elmundo.es/elmundo/2012/02/28/ciencia/1330454703.html\nFonte orixinal: http://www.nature.com/news/iceman-s-dna-reveals-health-risks-and-relations-1.10130\nOpinion persoal: Na miña opicion este e un tema moi interesante, dado que coñecer o noso pasado sempre e importante. Neste caso tratase do descubrimento dun home coñecido como o ¨home dos xeos¨ Pareceme moi peculiar as suas diferenzas con nos, a sua forma de vestir, e as armas armas que levaba con ela.\nEsta entrada foi publicada en Evolución, paleontoloxía, Uncategorized. Ligazón permanente.\n3 Responses to Secuenciado o xenoma do “Home dos Xeos”\n27/03/2012 ás 21:47\nescolliches moi ben o tema ainda que e o mesmo que o de Adrián, moi bo artigo, ben explicado, esta relacionado co tema que dimos esta avaliación, asi que moi ben, está ben redactado e é conciso, non te alargas nin te acurtas demasiado. Bo artigo\n30/03/2012 ás 01:40\nFíxate que se trata dun individuo de só 5300 anos de antigüidade, onte en termos evolutivos. Trátase dun europeo actual coma nos, de xeito que o caso corresponde máis ben ao campo forense (igual que cando se investiga un crime recente), e non á evolución humana.\n30/03/2012 ás 01:36\nCando te limitas a copiar e pegar (ademais de notarse moito) pasan cousas como o do 1º parágrafo: non ten sentido:\no “home do xeo ‘, un home de 5.300 anos.posición xenética para enfermidades cardiovasculares.\n– Unha vez localizada a fonte orixinal, tes que buscar algunha información que non veña no artículo do xornal (. Neste caso tiñas algún dato curioso\n– Xa vexo que utilizaches a foto de Nature, pero debes poñer un pé de foto que inclúa os créditos.


Redacción | Xoves, 17 de Agosto de 2017, 10:14\nARCHIVADO EN | Obra Social La Caixa emprendedores exclusión social vulnerabilidade\n24 persoas benefícianse do programa 'Incorpora' en Galicia.\nO programa 'Incorpora' da Obra Social La Caixa facilitou desde a súa posta en marcha hai un ano e medio a creación de 24 microempresas impulsadas por emprendedores en situación de vulnerabilidade e "risco de exclusión social" en Galicia.\nNun comunicado remitido aos medios, a entidade financeira explicou que o punto de autoemprego de Incorpora en Galicia atendeu a 109 persoas desde o seu inicio. "Na Obra Social La Caixa non se deixa a ninguén polo camiño, queremos facilitar que a capacidade de emprender estea ao alcance de todas as persoas", indicou.\nDoutra banda, a nivel estatal e desde xaneiro de 2016, os 42 puntos de autoemprego repartidos por todo o territorio español atenderon máis de 5.000 persoas que se interesaron por aproveitar esta oportunidade.\nNeste tempo, 'Incorpora' propiciou a creación de empresas en ámbitos coma o comercio (29,1%), os servizos (64,1%), a industria (5,45%) e a agricultura (1,18%).\nEste proxecto axudou en España a impulsar un total de 1.350 microempresas e a crear 1.448 empregos. De entre os emprendedores, un 46,13% son mulleres e o 53,87% restante corresponde aos homes.\nAdemais, no marco do acordo que manteñen Obra Social La Caixa e MicroBank para facilitar financiamento a proxectos de autoemprego de persoas en risco de vulnerabilidade, concedéronse microcréditos por valor de máis de cinco millóns de euros.


Os médicos e médicas profesionais da Sanidade Pública en Galicia, que traballamos en Atención Primaria, levamos moitos anos dicíndolle aos conselleiros e conselleiras de sanidade de quenda e ao Sr. Feijóo unha serie de problemas que existen na Atención Primaria: a resposta sempre foi negativa. Mente máis que fala. Para demostralo, indico a continuación 14 puntos (que poderían ser moitos máis...) que levamos reivindicando anos e seguen sen cumprirse (E Feijóo sábeo!).\n1. Educación Sanitaria para a poboación, para facer un bo uso (e non abuso) do Sistema Sanitario Público Gallego (concretamente da Atención Primaria).\n3. 10 minutos por paciente (de forma voluntaria, se así o considera cada Médico e Médica).\n4. Que a administración poña en marcha mecanismos para a atención aos e as pacientes sen cita.\n5. Que a administración sexa transparente e móstrenos o censo real de traballadores do Sistema Sanitario Público Gallego (en concreto o número de vacantes actualmente e as necesidades de cubrir as prazas ofertadas pola Consellería).\n6. Planificación para os próximos anos polas xubilacións que se esperan e a posta en marcha de medidas para que non teñamos máis déficits de persoal.\n8. Información actualizada dos Certificados Médicos que debe facer o persoal médico, e cales non. Información ás diferentes consellerías: educación, deportes, campo, mar, etc… para que deixen de solicitar certificados médicos que non valen para nada.\n11. Que en todos os servizos de especializada, teñamos a posibilidade de solicitar unha primeira consulta presencial.\n12. Que as e-consultas sexan contestadas nos próximos 5 días.\n13. Evitar as cotas superiores a 1.250 TIS por Médico/a.\n14. Que non teñamos lista de espera en AP redimensionando as cotas e substituíndo a todos os e as profesionais ausentes.\nO día 11 de decembro, e no Consello Técnico de AP de Galicia, teremos as conclusións das Comisións Sectoriais encargadas de elaborar o Novo Modelo de AP de Galicia e en función do que faga a administración sanitaria en Galicia, así actuaremos, na reunión da Plataforma SOS Sanidade Pública de Galicia.\nA administración sanitaria Galega é a garante de que a Atención Primaria, sexa de calidade. Para iso ten que ser consciente dos problemas actuais da mesma e poñerlles remedio. Das medidas que expoñemos, algunhas non levan custo económico e si de organización do sistema (Que evidentemente está a fallar!).\nO Sr. Feijóo ten que ser consciente de que non pode seguir mentindo. E sabémolo!


1-Escribe no teu caderno un par de frases simples seguindo os modelos de análise da estrutura da mesma en árbore como aparece na ilustración.\n2- Le no enlace Tipos de frases que son as frases simples, complexas e compostas e escribe un exemplo de cada analizándoas e tamén desenvolvendo a súa estrutura en árbore.\n3- Analiza agora as seguintes frases:\nA casa de Xoán.\nO coche de portas amarelas.\nArroz con polo e lombo embuchado.\nComentarios (0) - Categoría: GRAMÁTICA GALEGA - Publicado o 21-10-2016 06:55\nOS NOMES DAS COUSAS: O NOSO CORPO\nComentarios (0) - Categoría: A LINGUA DOS NOSOS AVÓS - Publicado o 06-10-2016 09:35\nPALABRA, FRASE E ORACIÓN\nA palabra, a frase e a oración son unidades da lingua que están xerarquizadas do seguinte xeito: unha oración está composta por frases e unha frase por palabras. E aínda que existen unidades maiores como o parágrafo e o texto, ou menores como os lexemas e morfemas, imos comezar logo por estas tres: palabra, frase e oración.\nA palabra é a unidade mínima da lingua do discurso, é dicir, con sentido completo. Debemos lembrar as distintas clases de palabras que podemos atopármonos na nosa lingua. As palabras están compostas por lexemas e morfemas. Un lexema é a parte invariable da palabra que contén o seu significado básico. Por exemplo: "cant-", "terr-". E logo existen os morfemas flexivos (que son elementos variables que indican xénero, número ou desinencias verbais) e morfemas derivativos (que mudan o significado básico da palabra ben con sufixos ou prefixos).\nComo diferenciamos predicado nominal e verbal?\nO predicado nominal está formado por un verbo copulativo (ser, estar, parecer ou semellar) acompañado de atributo. O predicado verbal esta formado por un verbo predicativo (expresa accións)e pode levar complementos ou non.\nDentro do predicado poden aparecer as seguintes funcións sintácticas que iremos estudando: Obxecto directo(OD), Obxecto indirecto(OI), complemento de réxime(CR), atributo(ATRIB) só nas oracións de predicado nominal, predicativo(PVO) e complemento circunstancial(CC).\n1. Que 5 categorás de palabras son variables? Pon tres exemplos de cadansúa clase.\n2.Que 4 categorías de palabras son invariables? Por que se denominan así? Pon tres exemplos de cadansúa clase.\n3. Sabes distinguir entre lexema e morfema?\navoa, avós, cantamos.\n4. Sabes distinguir un morfema flexivo dun morfema derivativo.Escolle a resposta axeitada e logo pon un exemplo de cada.\na)Dan información gramatical. Exp.:___________\nb) Elementos variables que transforman o significado básico e crean palabras novas.Exp.:________\n5. Que diferenza hai entre un prefixo e un sufixo? Pon un exemplo de cada.\n6.Escribe un exemplo dos seguintes tipos de frases:\nFrase verbal:(Núcleo (verbo) + modificador)\n7.Identifica nas seguintes oracións as funcións sintácticas que se indican e distingue oracións con predicado verbal e con predicado nominal.\n-O bater do mar é un gran espectáculo (SUX, PRED, ATRIB).\n8.Distingue oración simple e composta, e explica o por qué:\nUn barco saía cara ás Américas.\nComía un bocadillo e bebía un zume de laranxa.\nComentarios (0) - Categoría: GRAMÁTICA GALEGA - Publicado o 04-10-2016 20:17


- decembro 01, 2016\nA introdución das ordes monásticas en Galicia trouxeron consigo unha importante e gran variedade de oficios e artes tradicionais que aceleraron os procesos artesanais e primitivos do campo galego. Desta forma apareceron novas técnicas para a produción de viño, de aceite, de mel ou mesmo para o aproveitamento da neve.\nForon os monxes do próximo mosteiro de Aciveiro quenes introduciron a arte apícola nos Montes do Testeiro e neste caso na parroquia de Zobra. É por iso que estes montes e os de O Candán alberguen unha gran cantidade de alvarizas que nos seus tempos chegaron a producir importantísimas cantidades de mel e de cera que era aproveitada polos monxes para exvotos e velas.\nPero as abellas tiñan os seus inimigos e o mel das colmeas era obxectivo da gran cantidade de osos que ata mediados do século XIX poboaban estes montes. Para protexelas dos golosos osos non houbo máis remedio que construír muros perimetrais de pedra que nalgúns chegaban a ter varios metros de altura.\nA beiras do Zobra localízase a Alvariza de Acevedo, coñecida ás veces pola Alvariza do Ramón, un dos seus últimos propietarios.\nTrátase dunha construción situada en terreo inclinado a unha altura de 560 metros e de forma redondeada. Os seus muros chegan a medir no exterior preto de 2,5 metros e no interior elévanse aínda máis. Está construída en mampostería composta por esquistos e laxas.\nA súa situación responde as necesidades básicas das abellas xa que buscaban captar o sol e evitar humidades e xeadas e ás veces situábanse preto dos regachos que neste caso forma o Río Zobra.\nAínda hoxe é utilizada para uso apícola e poder producir unha dos mellores meles de Galicia. O clima, a pouca contaminación e a vexetación autóctona fan que estas abellas produzan este prezado "ouro líquido" na parroquia de San Martiño de Zobra.\nPor iso aínda hoxe existen varios produtores artesanais de mel que contan co selo de Agricultura Ecolóxica do Consello Regulador de Galicia.\nTrátase dun mel caseiro feito coa mecanización indispensable para evitar a manipulación do mel, sen tratamento industrial e que garanten a máxima calidade dos seus produtos. O esmero dos produtores, a tradición e a artesanía crean aquí un produto único. Son tres os produtores de mel de Zobra: Mel do Carrasco, Mel O Testeiro e Mel O Cortizo e foron varios os premios outorgados a estes produtores.\nAlvarizas Arquitectura Tradicional Comarca do Deza LALÍN PROVINCIA DE PONTEVEDRA


Rosalía de Castro, a nosa poetisa máis coñecida, naceu en Santiago de Compostela o 24 de febreiro de 1837.\nEn 1857 publica o seu primeiro libro, o poemario 'La flor' no xornal La Iberia.\nRosalía casa no ano 1858, con Manuel Murguía e publica a súa primeira novela: 'La hija del mar'. A partires dese intre comeza unha vida itinerante: Madrid, Santiago, Lestrobe, A Coruña… O matrimonio terá sete fillos. Tamén publica un manifesto feminista: “Lieders”. En 1863 publica 'A mi madre' e 'Cantares Gallegos', obra clave no Rexurdimento literario de Galicia. En 1880 publica 'Follas Novas', obra que a consagra como poetisa galega.\nRosalía morreu o 15 de xullo de 1885, aos 48 anos de idade. É soterrada o día 16, en Iria Flavia, no cemiterio de Andina que ela cantara en célebre poema “O simiterio de Adina / n´ hai duda que é encantador…”.\nO 25 de maio de 1891 foi exhumado o seu cadáver e levado solemnemente a Santiago, onde foi sepultado ao día seguinte no mausoleo creado ad hoc polo escultor Jesús Landeira, sito na capela da Visitación do Convento de San Domingos de Bonaval, hoxe Panteón de Galegos Ilustres.\nDende o ano 1963, o Día das Letras Galegas conmemórase cada 17 de Maio en homenaxe ao centenario da publicación de Cantares Gallegos.\nSe tedes curiosidade, podedes consultar a web da súa fundación oficial: Fundación e Casa Museo Rosalía de Castro\nComo mostra da contemporaneidade dos versos de Rosalía, aquí deixamos tamén un enlace onde podedes ler un dos seus poemas e escoitalo en cinco versións distintas: Negra sombra\nLetras galegas Rosalía de Castro\nEtiquetas: Letras galegas Rosalía de Castro


Xornal Vigo: Todos os alumnos que solicitaron o programa de Vigo en inglés conseguiron a súa bolsa\nUn total de 750 alumnos partirán nos próximos días a Irlanda ou a Inglaterra para gozar da súa bolsa de idiomas durante tres semanas. Neste 2018, o Concello outorga 842 achegas -das que 92 son para a Escola de Idiomas- cun importe de máis de 1,8 millóns de euros.\nTal e como explicou o rexedor en rolda de prensa, este ano acadaron a súa bolsa todos os alumnos que a solicitaron e que cumprían os requisitos esixidos. Este ano o Concello de Vigo concedeu 750 prazas e adica 1,7 millóns ao programa para o alumnado de 3º da ESO. Ademais, hai outras 92 bolsas para o alumnado da sede viguesa de Escola de Idiomas, por importe de 160.000 euros. Así, en 2018 o Concello financia 842 estadías para aprender idiomas por un importe superior a 1,8 millóns.


A familia dos Tartarouchos: En reparación\nAsí temos as dúas máquinas de coser. Si, dúas, a nosa morreu hai uns de meses despois de dous anos de cosidos e entón a avoa Olga nos ofreceu a súa, igual, mercada o mesmo día e aínda metida na caixa. Esta non tivemos moita ocasión de usala, ó pouco decidiu que tampouco cosía. Por iso merece a pena mercar cousas de calidade aínda que sexan máis caras. Agora que sei que lle damos uso se nos volve pasar mercaremos unha máis sinxela pero de máis calidade, pra poder darlle moito uso.\nPero houbo sorte desta vez e aínda estaban en garantía as dúas, xa que a garantía era de tres anos, así que tras nos poñer en contacto coa casa nos informaron de que tiñamos que empaquetalas e envialas por servizo de mensaxería cos gastos pagos e que as teriamos de volta en dúas ou tres semanas. Dúas ou tres semanas sen máquina! Máis o tempo que levaban estragadas! E xa sabedes que cando non podes facer algo é cando máis cousas se che ocorren facer. Pero toca agardar.\nO caso é que tiñamos que empaquetalas, e nos avisaron de que fosen na súa embalaxe orixinal ou nunha caixa que lles fora ben, pero que estivesen ben illadas dos golpes, porque nos traxectos aínsa se avariaban máis... e nós só conservabamos unha das caixas orixinais...\nÓ primeiro pensei de todo, conseguín unha caixa de tamaño bastante axeitado, pero sobraba moito espacio e a máquina iría golpeándose todo o camiño, e ocorríaseme meterlle dentro porexpan en boliñas, plástico de burbullas, dese outro que fai coma ondas,... non sabía onde ir mercalo, ata que se me acendeu a lámpada: xornais!!\nPasamos toda a mañá a facer bolas de papel de xornal as tres, moi entretidas, case dous xornais engurruñados arredor da máquina ata pechala e cumprindo perfetamente a súa función.\nAntes de pechala puxemos algunha boliña máis das que se ven nas fotos, por riba da máquina.\nE eu quedei toda chea de ter por fin esta idea tan simple e poder "usar o que tes para facer o que necesitas"\nAgora falta agardar a que veñan de volta e poñernos a usalas de novo, que xa lles teño ganas.\nPasounos Os Tartarouchos en 11:17\nOlivia_p martes, 20 de julio de 2010, 18:39:00 CEST\nOlivia_p martes, 20 de julio de 2010, 20:53:00 CEST\nera do lidl? teño tantas ganas dunha pero non sei se ao final lle quitarei proveito, claro que teño que deixar pasar algo de tempo, bks,\nOs Tartarouchos martes, 20 de julio de 2010, 20:54:00 CEST\nEra, agasallo de meu pai. Eu creo que se tes llo sacas, pero eu mercaría unha boa sinxeliña, visto para o que a uso eu, 4 puntadas e listo.\nmariaD miércoles, 21 de julio de 2010, 8:51:00 CEST\nQue boa recicladora, así da gusto :) Eu tamén agardo unha máquina para o meu cumpreanos, teño moitisimas ganas de aprender e poder facer cousas propias e únicas! xa me pasearei por aquí para pedirvos consellos a todas as experimentadas. que teñades unhas estupendas vacacións!


Fixemos este traballo para o proxecto Terra para ensinar ao mundo a diversidade na paisaxe de Galicia, tendo en conta, os diversos factores que inflúen directamente na paisaxe. Para iso entrevistamos a xente maior que nos informou de todo o que se cultivaba antigamente, e sobre todo, que cambios notaron na súa paisaxe anos atrás.\nNeste traballo ides ver fotos de cultivos e paisaxes galegas, as cales reflexan, comparando coas entrevistas, o gran cambio na paisaxe que se deu en Galicia.\nTodo isto influíu directamente na paisaxe, xa que se cambiou totalmente o tipo de cultivos. Sobre todo, grandes terras antigamente cultivadas, que hoxe están descuidadas xa que non son necesarias para a familia propietaria porque non vive alí ou non as necesitan.\nA situación dos montes mancomunados é outro tema fundamental na paisaxe dun lugar. Os montes están ao coidado e a cargo da parroquia “propietaria” de dito monte; estas parroquias teñen a obrigación de coidalo, e, como é evidente, o coidado de dito monte, inflúe directamente na paisaxe e na economía das distintas familias.\nOutro factor que traballamos, foi como influíu este cambio de paisaxe na sociedade, é dicir, na maneira de pensar, de actuar e vivir. Un cambio na cultura que reproduce unha sociedade ben distinta e con intereses que superficialmente parecen diferentes aos de épocas pasadas. Superficialmente, porque as persoas necesitan ter unhas necesidades básicas cubertas e a partir de aí desenvolverse no medio que lle rodea, establecendo contacto con outras persoas, como seres sociais que somos. Polo tanto, rematamos en alternativas que xa se están dando por parte dalgunhas persoas que viven no campo doutro xeito ou voltan a aldea para facer as cousas doutro xeito, respetando a paisaxe e polo tanto a natureza.\nEsperamos que vos guste este proxecto.


Licor café de Josecho - Ferreiro desde 1958\nGarrafa de 7 litros\n5 Litros de augardente DE CALIDADE [ se é de Ferreiro mellor 🙂 ]\n1/2 kg de café en gran roto (picado non moído)\n2 kg de azucre\nPel de 1 laranxa grande cortada en anaquiños para coalo ben\n6 follas de Herba Luisa seca\nEngadimos, axudándonos cun embude, todos os ingredientes na garrafa.\nTapámola envolvendo o tapón en papel de farrapo para facelo o máis hermético posible.\nAo tapalo, movemos a mestura moito, balanceando ou axitando, aínda que co peso que ten será máis doado o primeiro. Unha vez á semana, volvemos mover o recipiente, 24 veces cara a un lado e 24 veces cara ao outro. Repetímolo durante 2 meses e medio. (Isto chámase facer licor cafe por fusión ou en frío). Gardamos en lugar seco e escuro.\nVertemos a mestura nunha pota, coándoa cun coador metálico, despois baleirarémolo nas respectivas botellas utilizando un embude no cal axustaremos un filtro de tea para que quede ben tamizado.\nConservar grelos todo o ano


Polémico nomeamento da Deputación | Periódico Barrios\nO sindicato considera «innecesaria» a creación deste posto, asignado sen proceso selectivo e cun salario anual superior aos 45.000 euros.\nComisións Obreiras (CCOO) denuncia que a Deputación de Ourense nomeou «a dedo» o alcalde de Laza polo PP, José Ramón Barreal, como vicexerente do consorcio provincial de emerxencias. Trátase dun posto de nova creación que o sindicato coida «innecesario», cuberto sen proceso selectivo ningún e cun salario anual superior aos 45.000 euros.\nO sindicato lembra que outorgar o posto «a dedo» «contravén a xurisprudencia» do Tribunal Supremo, que esixe que unha praza de tales características se cubra atendendo os «consabidos» principios de igualdade, capacidade e mérito «consagrados no noso ordenamento xurídico». Polo que pensan que a creación do posto de vicexerente, cuberto por un cargo político, é «un novo desmentido» das afirmacións realizadas polos populares, que defenderon a xestión privada so o argumento da «eficiencia económica». Desde CCOO aseguran que o que se crea é unha «estrutura político-burocrática inédita» non só en Galicia, senón no resto do estado.\nPara CCOO, este feito «explica claramente» por que o presidente do organismo provincial, José Manuel Baltar, e o conselleiro da Presidencia da Xunta, Alfonso Rueda, foron «tan entusiastas e vehementes» na defensa dun modelo de xestión privada para este servizo.\nSegundo Comisións, os consorcios de emerxencias, sexan de xestión directa ou privada, teñen órganos de goberno propios «coma calquera organismo público». Hai, pois, unha presidencia, un pleno —no que están as Administracións— e unha estrutura burocrática —como a secretaría e a intervención—. Tamén adoita haber unha xerencia, «coa función básica de velar polo cumprimento das condicións acordadas entre a Administración e a empresa concesionaria».\nPorén, o consorcio provincial de Ourense, «un dos máis pequenos» en número de parques de todo o Estado —inclúe os de Valdeorras, Verín, Xinzo de Limia e O Carballiño—, crea a nova figura da vicexerencia. Por iso, CCOO critica tanto a creación desta nova praza como a súa cobertura polo alcalde de Laza, ata hai pouco xerente do consorcio de Verín e de Xinzo de Limia. «Por certo, Barreal tamén fora designado a dedo para a súa anterior ocupación», apuntan desde o sindicato, «e incluso mellora o salario que percibía, débese entender que o merece», ironizan.\nalcalde, CCOO, denuncia, deputación, laza


Wolder inicia a tempada de outono con tres novos smartphones – Mallando no Android\nAutor Iago Varela Martínez O día 11 Setembro, 2014 Non hai comentarios\nWolder vén de anunciar tres novos modelos de smartphone de cara a afrontar a tempada de outono; son o mismart Xelfie, mismart Wink2 e mismart Cool.\nO mismart Xelfie está pensado para esa xeración de usuarios adita aos autorretratos. Por iso incorpora unha supercie táctil na parte traseira que facilita sacar fotos a un mesmo, ademais de servir tamén para manexar o móbil. Incorpora unha pantalla de 4,5 polgadas e calidade qHD (960 x 540 píxeles), procesador de catro núcleos a 1,3 GHz, 1 GB de RAM, 8 GB de memoria interna e cámara principal de 13 megapíxeles. A frontal é de 8 megapíxeles, polo que as selfies serán de boa calidade.\nDoutra banda, o mismart Wink2 conta cunha pantall IPS, procesador de dobre núcleo a 1,2 GHz e cámaras de 8 e 2 megapíxeles. A súa batería é de 1900 mAh e ten 1 GB de RAM e 4 GB de memoria interna.\nFinalmente, o mismart Cool destaca pola súa pantalla IPS de 5 polgadas e tecnoloxía OGS, cuxa resolución é de 1280 x 720 píxeles. Incorpora un procesador quad core a 1,2 GHz, 1 GB de RAM e 4 GB de memoria interna. A batería é de 2000 mAh e as cámaras de 5 e 13 megapíxeles, para frontal e traseira respectivamente.\nTodos eles veñen son dualSIM, con 3G en ambas tarxetas, ademais de dispór de espazo para ampliar memoria por microSD. Veñen con Android 4.4 KitKat (agás o Wink 2, que ten 4.2)e tecnoloxía Dolby para mellorar a experiencia de son.\nO mismart Xelfie ten un PVP de 139 €, o Wink 2 por 99 € e o Cool 149 €.


Criar soa ao teu fillo, unha tarefa difícil | Consumer\nCriar soa ao teu fillo, unha tarefa difícil\nA gran maioría dos fogares monoparentais en España están encabezados por unha muller, e máis da metade vive en situación de pobreza\nEn España hai máis de 1,7 millóns de fogares monoparentais, o 82% encabezados por unha muller. Máis da metade debe vivir con menos de 600 euros mensuais e atópase en risco de pobreza, o que ocasiona que os dereitos de moitos nenos véxanse vulnerados. Este artigo refírese a as dificultades de criar aos fillos con pouco diñeiro, á cuestión de xénero implicada neste tema -o que leva aos expertos a falar de “monomarentalidad”- e ás dificultades laborais que padecen estas nais. Ademais, enumera algunhas propostas para tratar de reverter o problema.\nCriar aos nenos con pouco diñeiro\nMáis da metade das mulleres que encabezan unha familia monoparental en España están excluídas do mercado laboral, ou traballan en condicións de precariedade, e deben sacar adiante á súa familia con menos de 600 euros ao mes. En concreto, o 56% das nais nesta situación debe organizarse cun orzamento inferior. Desas mulleres, o 45% está no paro e o 65% son desempregadas de longa duración (é dicir, estiveron inscritas como demandantes de traballo en polo menos 12 dos últimos 18 meses). Apenas o 16% das mulleres que forman parte deste colectivo percibe máis de 1.000 euros mensuais. Estes datos revelan as grandes dificultades que as mulleres deben superar na actualidade para criar aos seus fillos.\nEstas cifras proceden do último informe ‘Mulleres con responsabilidades familiares non compartidas e emprego‘, elaborado en 2015 pola Fundación Adecco. E coinciden nas súas conclusións coa enquisa de condicións de vida, realizada polo Instituto Nacional de Estatística, de 2014, segundo a cal o 53,3% dos fogares monoparentais atópase en situación de pobreza.\nMonomarentalidad, mulleres soas a cargo dos seus fillos\nNas familias formadas por un só adulto e os seus fillos, “a pobreza e a exclusión social impactan significativamente máis que no resto”. Así o detalla o informe ‘Máis soas que nunca‘ (subtitulado ‘A pobreza infantil en familias monomarentales’), publicado pola ONG Save the Children en xullo de 2015.\nEn España, hai 1.754.700 fogares compostos por un adulto con polo menos un fillo a cargo. Na gran maioría (o 82%), esa persoa é unha muller. “Este feito -sinala o informe- fai imprescindible abordar esta situación cun enfoque de xénero que permita unha mellor identificación dos factores de exclusión”. Por iso, para contribuír a facer visible esta realidade, nos últimos anos impúxose o termo “monomarentalidad”.\nO documento de Save the Children inclúe datos alarmantes: a metade das mulleres nesta conxuntura teñen problemas relacionados coa vivenda (riscos de desafiuzamento, falta de pagamentos, débedas hipotecarias, etc.); máis dunha cuarta parte deixou de comprar medicamentos ou de seguir tratamentos ou dietas debido a problemas económicos; e a catro de cada dez non lles alcanza o diñeiro para liquidar os gastos da casa, xa que nin sequera poden manter o fogar a unha temperatura adecuada.\nDificultades laborais, unha realidade para as nais soas\nXa en 2012, un estudo acerca de familias conformadas por un só adulto e polo menos un neno ao seu cargo, publicado polo Ministerio de Sanidade, alertaba sobre estas cuestións. Afirmaba que as persoas encargadas “teñen dificultades laborais” e que “o seu salario medio é moi inferior ao do conxunto de adultos a cargo dun fogar”. Ademais, “non adoitan supervisar o traballo doutras persoas e frecuentemente dispoñen de contratos temporais”, apuntaba.\nO mesmo texto sinalaba que eses adultos a cargo “teñen necesidades especiais de conciliación da vida laboral e familiar, tendo que recorrer en maior medida que o conxunto da poboación adulta española a familiares e amigos/as ou profesionais remunerados/as para o coidado dos menores”. E tamén puña énfase no feito de que estas persoas “experimentan maiores problemas de saúde, sobre todo en idades temperás”.\nComo explican desde Save the Children, “o coidado dos fillos e a falta de medidas de conciliación resultan determinantes á hora de non optar a traballos con maiores xornadas”. Este é o principal motivo de que os seus ingresos sexan menores e que, en moitas ocasións, sexan “traballadoras empobrecidas”.\nPropostas para tratar de reverter a situación\nSave the Children enumera na súa web catro propostas -que son á súa vez “reclamacións”– para reverter, en parte, esta situación. Son as seguintes:\n1. Ampliación da dedución por maternidade para nais soas en risco de exclusión social con fillos menores de 3 anos. A solicitude implica que isto se realice sen ter en conta se a nai ten traballo remunerado, nin un posible incremento da prestación económica por neno a cargo ou menor acollido.\n2. Protección aos pequenos fronte a desafiuzamentos e desaloxos por lei. Para a ONG, estas familias deberían considerarse colectivos beneficiarios de axuda ao aluguer e ter prioridade no acceso a vivendas protexidas.\n3. Establecemento dunha prestación por maternidade non contributiva para nais en activo sen recursos que non traballasen nunca.\n4. Ampliación do permiso de maternidade ata un ano para cabezas de familias “monomarentales”, con retribución salarial completa durante todo ese tempo.\nA aplicación destas medidas non solucionaría o problema, pero sería unha enorme axuda para todas estas mulleres que, como afirma o documento, “pasan inadvertidas aos ollos de todos, excepto aos dos seus fillos”.\nnenos dereitos familias madres-gl monomarentalidad-gl pobreza-gl riscos


Taboleiro C. Sociais – Colexio Plurilingüe Abrente\nTaboleiro C. Sociais\nLer ben antes as instruccións, adxunto imaxes explicativcas\nEdixgal: Ler o tema 6 e realizar un esquma na libreta das etapas de prehistoria e historia e realizar os exercicios online do primeiro punto. Calquer dúbida enviade mensaxe desde Edixgal (na páxina de edixgal das asignaturas, o meu escritorio>mensaxes e buscando Roberto xa aparece a opción de enviar mensaxe. Data límite 17/03/2020\nLuns 23/03/2020 e martes 24/03/2020\nEdixgal: Ler o punto de paleolítico e neolítico (puntos 2 e 3) centrándonos en como vivían e de onde obtiñan os recursos. Realizar o martes os exercicios online.\nLer o punto da idade dos metais centrándo a vosa atención en como cambia a vida das persoas, e a sociedade, en cada unha das etapas. Facer as tarefas online do punto, e a sopa de letras na libreta e enviar foto por correo a robertoabrente@gmail.com colocando no asunto o voso nome e apelidos, curso e sopa de letras idade dos metais.\nVer o vídeo adxunto e realizar un resumo das ideas principais da prehistoria que plantexa en classrom. Para realizar na hora de clase do luns 30 de marzo. Código Classroom: 4cj4os6\nRealiza unha redacción de media carilla na libreta, explicando como crees desde o teu punto de vista, que cambiou a vida na prehistoria o uso do lume.\nPara facer na hora de clase, hora máxima de entrega 16:45. Enviar foto por classroom.\nLer o tema 7, centrándonos en porque aparecen as primeiras cidades, e en que parte do mundo aparecen. Para facer na hora de clase, non hai que realizar exercicio.\nAs primeiras grandes civilizacións: Que ten que ver os rios co crecemento das poboacións? aportar ideas, para facer la hora de clase, hora límite 16:45\nPorque axudou a escritura a que as cidades se organizasen? explicao cas túas palabras, e fai os exercicios online do punto 1. Para realizar na hora de clase, hora límite de entrega 16:45\nExercicios online punto 1 e realiza un esquema na libreta do punto 2 describindo as características de Mesopotamia. Para realizar na hora de clase, entregar foto da libreta por classroom antes das 16:45\nLer o punto 3 e realizar as actividades online. Para realizar na hora de clase, hora límite 16:45.\nLer o punto 4 e realizar as actividades online.\nActividades online punto 6. Para realizar na hora de clase, entrega antes das 16:45\nFacer o esquema do punto 6 na libreta e enviar foto por classroom. Para realizar na hora de clase, entrega antes das 16:45\nVídeo sobre Exipto en classroom. Para realizar na hora de clase e consultar dúbidas ata as 16:45\nLer tema 8 e preguntar dúbidas da lectura. Para realizar na hora de clase.\nLer o primeiro tema do primeiro trimestre (Tema 1). A partires de mañán, empezarán as tarefas para recuperar o primeiro trimestre. Importante: As tarefas de recuperación serán só para os que suspenderon a avaliación.\nToda a clase:\n– Ver os seguintes vídeos de repaso\nIMPORTANTE! Os que suspenderon a primera avaliación:\n– Deben realizar un resumo do tema na libreta e envialo por classroom antes das 16:45.\nEdixgal: Ler o tema 1 e traballar os puntos 1 e 2 cos exercicios online. Usar a seguinte web Mapas online Didactalia para practicar ríos, relevo, provincias e comunidades autónomas de España. Calquer dúbida enviade mensaxe desde Edixgal (na páxina de edixgal das asignaturas, o meu escritorio>mensaxes e buscando Roberto xa aparece a opción de enviar mensaxe. Data límite 17/03/2020\nEdixgal: No tema 1 traballar os puntos 3 e 4 e realizar esquema na libreta dos factores que explican a variedade climática na península, e realizar as tarefas online do punto 3. O martes realizar tódolos climográmas do punto 3 na libreta.\nEnviar fotos dos climográmas realizados a robertoabrente@gmail.com (recordade ver as instruccións de como enviar as tarefas). Na libreta facer exercicio 1 do punto 5 e as tarefas online do mesmo punto.\nRealizar na hora de clase os climográmas de classroom.\nCódigo de classroom: by4ubzb\nNo tema 2 realizar na libreta esquema de lagos, lagoas e áreas húmidas, enviar foto por Classroom\nLer o punto 3 sobre a importancia da auga e realizar as tarefas online do punto 4. Para realizar na hora de clase. Hora límite para realizar as 16:45\nLer o tema 3 e preguntar dúbidas sobre a lectura. Para realizar na hora de clase, e dúbidas ata as 16:45\nRealiza un esquema das paisaxes naturais en España describindo as características de cada unha na libreta, e facer as tarefas online do punto 1. Enviar foto por classroom do esquema. Para realizar na hora de clase, hora límite de entrega 16:45\nRealizar na libreta un esquema describindo os espazos protexidos de España e Galicia. Para realizar na hora de clase, enviar foto por classroom antes das 16:45\nLer os puntos 3 e 4 tendo en conta o papel da acción do ser humano no medio ambiente, e realizar as tarefas online do punto 5\nLer o tema 4 e resolver as dúbidas que teñades ca lectura\nInvestiga e analiza a partires da gráfica. Explica cal e a razón do cambio na progresión de crecemento da poboación mundial. Para realizar na hora de clase, entregar antes das 16:45\nExercicios online punto 1. Para realizar na hora de clase, entrega antes das 16:45\nEsquema na libreta do punto 2, enviar foto por classroom. Para realizar na hora de clase, entrega antes das 16:45\nEsquema indicadores demográficos básicos, para realizar na libreta describindo cada un na hora de clase, enviar foto por classroom antes das 16:45\nLer o primeiro tema do primeiro trimestre (Tema 6). A partires de mañán, empezarán as tarefas para recuperar o primeiro trimestre. Importante: As tarefas de recuperación serán só para os que suspenderon a avaliación.\nEn base o seguinte mapa conceptual, e os resumos realizados na clase, escribir unha redacción sobre o medio ambiente e a explotación dos recursos dunha carilla a letra calibri 11 espacio simple e enviar por mail a robertoabrente@gmail.com como documento adxunto, aportando no asunto da mensaxe: «redacción medio ambiente» nome, apelidos e curso. As dúbidas serán enviadas ao mesmo correo electrónico colocando no asunto sempre curso e nome completo. Data límite 17/03/2020\nLeer o informe gráfico da páxina 244 e responder as preguntas, deben ser enviadas nun documento adxunto por mail co nome, apelidos, curso e informe gráfico pax 244. Data límite 17/03/2020\nNa libreta Tema 10 punto 3 tarefas 1,2 e 3 e do punto 4 1,2 e 3. Realizar un esquema dos espazos protexidos en España describindo cada un deles e enviar por correo electrónico a robertoabrente@gmail.com. Hai unha pestaña cas instruccións para facelo para quen non sepa adxuntar desde google docs.\nExercicios da páxina 259 do 1 ao 5 na libreta texto «Aire menos contaminado, xuventude máis sa» enviar foto a robertoabrente@gmail.com.\nLeer e realizar as tarefas asignadas en classroom do informe gráfico das páxinas 264 e 265\nCódigo Classroom: 7rx3lqh\nLe os puntos 7 e 8 do tema 11, e realiza unha exposición de media carilla na libreta relacionandoo ca situación actual co covid-19 dende o teu punto de vista. Pare realizar na hora de clase. Enviar foto por classroom antes das 16:45\nTexto final do tema, páxina 285. Le o texto e fai as tarefas na libreta do 1 ao 5. Enviar foto por classroom. Para realizar na hora de clase, hora límite 16:45\nLer o tema 1. Para realizar na hora de clase, preguntar dúbidas sobre o tema ata as 16:45.\nO inincio da Idade Moderna: Explica cas túas palabras, que elementos marcan o cambio de etapa, e as causas dos mesmos. Realizar en google docs (1 carilla espazo simple, letra arial 12) e enviar por classroom. Para realizar na hora de clase, hora límite de entrega 16:45\nLer o punto 2 e realizar esquema describindo as causas dos novos descubrimentos. Para realizar na libreta na hora de clase, e entregar antes das 16:45 enviando foto por classroom.\nLer o punto 3 e realizar os exercicios 1, 2 e 5 das páxinas 18 e 19. Para realizar na hora de clase na libreta, enviar foto por classroom antes das 16:45.\nRealiza unha reflexión sobre os elementos que xustifican o cambio de etapa histórica que estamos estudiando.\nRealiza un esquema dos puntos 4 e 5, centrado no novo sistema de Estado e os cambios económicos e sociais. Realizar na hora de clase na libreta, e enviar foto por classroom antes das 16:45.\nRealiza un esquema dos puntos 6 e 7, centrado no novo sistema de Estado e os cambios económicos e sociais. Realizar na hora de clase na libreta, e enviar foto por classroom antes das 16:45.\nRealiza un esquema dos puntos 8 e 9, centrado nos cambios na idea de arte e os sitios máis importantes. Realizar na hora de clase na libreta, e enviar foto por classroom antes das 16:45.\nLer o tema 2. Para realizar na hora de clase, consultar dúbidas antes das 16:45\nLer o primeiro tema do primeiro trimestre (Tema 4). A partires de mañán, empezarán as tarefas para recuperar o primeiro trimestre. Importante: As tarefas de recuperación serán só para os que suspenderon a avaliación.\nActividades repaso Tema 4\nLer o tema 6 centrándose na revolución rusa, caída do sistema económico (crack do 29) e ascenso dos totalitarismos. Utilizade como base o seguinte mapa conceptual, e os seguintes vídeos como guía: Crack do 29 Ascenso dos totalitarismos\nAs dúbidas serán enviadas a robertoabrente@gmail.com colocando no asunto sempre curso e nome completo.\nLeer os puntos da 2ª Guerra mundial e realizar un esquema describindo os elementos máis destacados da mesma en todas as súas etapas. deben ser enviado nun documento adxunto por mail co nome, apelidos, curso e esquema 2GM. Data límite 17/03/2020\nLuns 23/02/2020 e martes 24/03/2020\nDescargar o Comentario de texto 007 e identificar as ideas principais, causas e consecuencias esquematizando con detalle na libreta. Será a base do próximo comentario de texto.\nVer o documental Segunda guerra mundial en color episodio-12 victoria en Europa\nEnviar síntese e explicación das ideas principais que aporta e unha crítica persoal das consecuencias da guerra (esta última debe abarcar media carilla) tipo de letra calibri 11 e espaciado simple.\nLuns 30 e martes 31 Marzo\nEn base ao esquema realizado, escribir o comentario de texto número 007. Para ser realizado na libreta nas horas de clase do luns 30 e do martes 31, cando debe ser enviado unha foto por cada páxina. Por favor, comprobade que as fotos estén enfocadas e sexa lexible o texto.\nA partires de agora usaremos classroom. o código é 6wotfgz\nLer o tema 7 e realizar na libreta un eixo cronolóxico cos feitos máis destacados dende a restauración borbónica ata o final da guerra civil e enviar foto por classroom. Para realizar na hora de clase, entrega antes das 16:45\nO turnismo e o sistema electoral amañado. Ler os puntos 1 e 2 e reflexionar sobre o sistema pactado de turno no goberno, a oposición que se da a este sistema e o desastre do 98. Explicar as consecuencias do turnismo na inestabilidade política e como afecta a España a guerra cos Estados Unidos. Explicao en media carilla da libreta cas túas palabras. Envía foto por classroom, para realizar na hora de clase, hora límite de entrega 16:45\nA chegada da dictadura de Primo de Rivera: Aumento da tensión política en España\nLer os catro primeiros puntos do tema, analizando o aumento constante da tensión na política española. Para realizar na hora de clase, consultar dúbidas ata as 16:45\nExercicio 1 páxina 172 e 3 páxina 173: Realizar na libreta e enviar foto por classroom. Para realizar na hora de clase, hora límite de entrega 16:45\nExercicio 1, 2 e 3 páxina 174. Realizar na libreta e enviar foto por classroom. Para realizar na hora de clase, hora límite de entrega 16:45\nRealiza un esquema das etapas da Guerra Civil española. Para facer na libreta na hora de clase, enviar foto por classroom antes das 16:45.\nComentario de texto guerra civil española, enviado por classroom\nLer e realizar os exercicios da páxina 189 na libreta, enviar foto por classroom. Para realizar na hora de clase, enviar antes das 16:45\nRealiza un esquema do punto 10. Realizar na hora de clase na libreta, e enviar foto por classroom antes das 16:45.\nLectura tema 8. Para realizar na hora de clase e consultar dúbidas ata as 16:45\nRealizar esquema describindo as causas e consecuencias da descolonización. Para realizar na libreta na hora de clase, enviar foto por classroom antes das 16:45\nA ilustración e a Revolución francesa. Vídeo de repaso.\nIMPORTANTE: Os que suspenderon a primeira avaliación deben realizar un esquema dos elementos máis importantes do tema 1 na libreta e enviar foto por classroom antes das 16:45